b"\n_START_ARTICLE_\nBeyonc\xc3\xa9 Knowles\n_START_SECTION_\nDe f\xc3\xb8rste \xc3\xa5rene\n_START_PARAGRAPH_\nBeyonc\xc3\xa9 Giselle Knowles er den eldste av de to d\xc3\xb8trene til Mathew Knowles og Tina Beyonc\xc3\xa9 fra Houston i Texas. Foreldrene hennes bestemte at fornavnet hennes skulle v\xc3\xa6re en hyllest til morens pikenavn. Besteforeldrene p\xc3\xa5 morsiden, Lumis Beyinc\xc3\xa9 og Agn\xc3\xa9z Der\xc3\xa9on (en syerske), var fransktalende kreoler fra Louisiana. Hennes yngre s\xc3\xb8ster er Solange Knowles og hun er kusine til Angela Beyinc\xc3\xa9 som ogs\xc3\xa5 er hennes personlige assistent og medkomponist._NEWLINE_Da Knowles var syv \xc3\xa5r, gikk hun p\xc3\xa5 danseskole og var solosanger i kirkekoret. Hennes danseinstrukt\xc3\xb8r fattet interesse for henne og lot henne v\xc3\xa6re stjerne i en rekke konkurranser. Hun vant over 30 ulike lokale sang- og dansekonkurranser._NEWLINE_Sammen med barndomsvennene LaTavia Roberson og Kelly Rowland, samt LeToya Luckett, dannet hun i en kvartett som opptr\xc3\xa5dte i bakg\xc3\xa5rden og i Tina Knowles' h\xc3\xa5rsalong. Etter \xc3\xa5 ha sunget p\xc3\xa5 lokale arrangementer fikk de en sjanse da de ble med Star Search, et fjernsynsshow som gikk fra 1983 til 1995 med Ed McMahon som vert. Jentegruppa, da kalt for \xc2\xabGirl's Tyme\xc2\xbb tapte konkurransen og ble sv\xc3\xa6rt skuffet, men Mathew Knowles, Knowles' far og Rowlands rettslige verge, ble manager for jentegruppa. Han sa opp jobben hos Xerox til tross for at familiens inntektsgrunnlag ble halvert. Da gruppa signerte kontrakt med plateselskapet Columbia Records i 1996, betalte satsingen seg._NEWLINE_Som ten\xc3\xa5ring gikk Knowles p\xc3\xa5 High School for the Performing and Visual Arts i Houston hvor hun viste sine musikalske talenter. Hun gikk senere p\xc3\xa5 Alief Elsik High School, ogs\xc3\xa5 det i Houston.\n_START_SECTION_\nDestiny's Child\n_START_PARAGRAPH_\nF\xc3\xb8r Beyonc\xc3\xa9 ble soloartist, var hun med i gruppa Destiny's Child. Gruppa sang en blanding av r&b, soul, og pop. Destiny's Child ble ber\xc3\xb8mt i 1998 da de gikk til topps p\xc3\xa5 Billboard Hot 100 med singelen \xc2\xabNo, No, No Part 2\xc2\xbb. Selv etter mye st\xc3\xa5k og mediaomtale da LeToya Luckett og LaTavia Roberson forlot gruppa, forble Destiny's Child en av de mest popul\xc3\xa6re R&B- og popgruppene tidlig i 2000-\xc3\xa5rene med flere singler p\xc3\xa5 hitlistene og to album._NEWLINE_Debutalbumet fra 1998 ble produsert av Wyclef Jean og Jermaine Dupri og hadde blant annet hitsingelen \xc2\xabNo, No, No Part 2\xc2\xbb. Gruppas andre album, The Writing's on the Wall, utgitt i 1999, hadde to hitsingler: \xc2\xabBills, Bills, Bills\xc2\xbb og \xc2\xabSay My Name\xc2\xbb. \xc2\xabBug a Boo\xc2\xbb og \xc2\xabJumpin' Jumpin'\xc2\xbb var ogs\xc3\xa5 popul\xc3\xa6re singler fra dette albumet. Albumet solgte 8 millioner i USA og 12 millioner i resten av verden. Det p\xc3\xa5f\xc3\xb8lgende albumet, Survivor, var ogs\xc3\xa5 en suksess og gikk til toppen av hitlister. To singler fra albumet, \xc2\xabIndependent Women Part I\xc2\xbb og \xc2\xabBootylicious\xc2\xbb, gjorde det tilsvarende bra, mens albumets tittelsang, \xc2\xabSurvivor\xc2\xbb, ble nummer to og \xc2\xabNasty Girl\xc2\xbb, den siste singelen fra albumet, ikke kom inn p\xc3\xa5 hitlistene._NEWLINE_I 2005 dro Destiny's Child ut p\xc3\xa5 en verdensturne kalt \xc2\xabDestiny Fulfilled \xe2\x80\xa6 And Lovin' It\xc2\xbb, sponset av hamburgerkjeden McDonald. Gruppen bes\xc3\xb8kte 70 byer verden over fra april til september. 13. juni 2005 ble det annonsert at gruppen skulle oppl\xc3\xb8ses etter at verdensturn\xc3\xa9en var ferdig. I oktober 2005 utga gruppa sitt siste album, kalt #1's og innholdt alle singlene til gruppen som hadde blitt nummer \xc3\xa9n p\xc3\xa5 hitlistene. I tillegg inneholdt den tre nye sanger som \xc2\xabStand up for Love\xc2\xbb. Albumet solgte tre millioner verden over.\n_START_SECTION_\nSolokarriere\n_START_PARAGRAPH_\nSom soloartist bruker hun bare fornavnet Beyonce. I l\xc3\xb8pet av h\xc3\xb8sten 2002 opptr\xc3\xa5dte Beyonce som sanger p\xc3\xa5 rapperen Jay-Zs hitsingel \xc2\xab'03 Bonnie & Clyde\xc2\xbb. V\xc3\xa5ren 2003 sang hun en duett sammen med Luther Vandross, \xc2\xabThe Closer I Get to You\xc2\xbb, som f\xc3\xb8rst hadde blitt gjort ber\xc3\xb8mt av Roberta Flack og Donny Hathaway. I denne versjonen ble vokalstemmene byttet om ved at Vandross tok Flacks stemme og Knowles tok Hathaways. Duetten ble senere tatt med p\xc3\xa5 soloalbumet hennes og p\xc3\xa5 Vandross' album, Dance with My Father, og de delte en Grammy-pris som beste R&B-utgivelse som duo eller gruppe.\n_START_SECTION_\nDangerously in Love\n_START_PARAGRAPH_\nI 2003 utga hun sitt debutalbum som soloartist, Dangerously in Love, og albumet gikk inn p\xc3\xa5 Billboard 200 p\xc3\xa5 f\xc3\xb8rsteplass og solgte 317\xc2\xa0000 kopier den f\xc3\xb8rste uka. Den f\xc3\xb8rste singelen fra plata var den funky \xc2\xabCrazy in Love\xc2\xbb som havnet rett p\xc3\xa5 f\xc3\xb8rsteplass p\xc3\xa5 Billboard-lista i USA. Den l\xc3\xa5 p\xc3\xa5 f\xc3\xb8rsteplass i \xc3\xa5tte uker. Singel nummer to fra albumet Dangerously in love, \xc2\xabBaby Boy\xc2\xbb gjorde enda st\xc3\xb8rre suksess og l\xc3\xa5 p\xc3\xa5 f\xc3\xb8rsteplass i ni uker i USA. \xc2\xabBaby Boy\xc2\xbb ble hennes st\xc3\xb8rste hit fra albumet Dangerously in love, som til dags dato har solgt over 7,5 millioner verden over. Den tredje singelen, \xc2\xabMe, Myself & I\xc2\xbb, hadde ikke like stor suksess som de to f\xc3\xb8rste. Den kom ikke lenger opp enn ellevteplass i USA. \xc2\xabNaughty Girl\xc2\xbb som ble utgitt som den siste offisielle singelen fra Beyonc\xc3\xa9s Dangerously in love, fikk fjerdeplass som h\xc3\xb8yeste plassering p\xc3\xa5 Billboard i USA, men n\xc3\xa5dde f\xc3\xb8rsteplass i Storbritannia.\n_START_SECTION_\nB'Day\n_START_PARAGRAPH_\nHennes andre album, B'Day, ble utgitt verden over 4. september 2006. Den f\xc3\xb8rste uka solgte albumet mer enn 541\xc2\xa0000 kopier i USA alene og toppet hitlistene med \xc3\xa9n gang. Det var ogs\xc3\xa5 det h\xc3\xb8yeste f\xc3\xb8rsteukesalget fra en kvinnelig sanger i 2006, og hun passerte da Christina Aguilera som tidligere hadde hatt rekorden. Albumet solgte 7 millioner eksemplarer verden over. Albumets hovedsang, \xc2\xabD\xc3\xa9j\xc3\xa0 Vu\xc2\xbb, gikk til toppen p\xc3\xa5 hitlisten i USA og Storbritannia.\n_START_SECTION_\nI Am\xe2\x80\xa6Sasha Fierce\n_START_PARAGRAPH_\nHennes tredje studioalbum, I Am\xe2\x80\xa6Sasha Fierce, ble utgitt 18. november 2008 og hadde singlene \xc2\xabIf I Were a Boy\xc2\xbb, \xc2\xabSingle Ladies\xc2\xbb, \xc2\xabDiva\xc2\xbb, \xc2\xabHalo\xc2\xbb, \xc2\xabEgo\xc2\xbb, \xc2\xabSweet Dreams\xc2\xbb, \xc2\xabBroken-Hearted Girl\xc2\xbb og \xc2\xabVideo Phone\xc2\xbb samt flere sanger som ikke er utgitt som singler, men som er p\xc3\xa5 CD-en. I am\xe2\x80\xa6Sasha Fierce solgte mer enn 319\xc2\xa0000 eksemplarer den f\xc3\xb8rste uken. Albumet vant blant annet seks Grammy-priser p\xc3\xa5 \xc3\xa9n kveld, noe som er rekord. Det var nominert i ti kategorier.\n_START_SECTION_\n4\n_START_PARAGRAPH_\n4 var Beyonc\xc3\xa9s fjerde studioalbum og ble utgitt 24. juni 2011. Albumet inkluderer hiter som \xc2\xabRun the World (Girls)\xc2\xbb og \xc2\xabBest Thing I Never Had\xc2\xbb.\n_START_SECTION_\nBeyonc\xc3\xa9\n_START_PARAGRAPH_\n13. desember 2013 slapp Beyonc\xc3\xa9 sitt femte studioalbum, Beyonc\xc3\xa9, helt uten noen annonsering eller promotering.\n_START_SECTION_\nLemonade\n_START_PARAGRAPH_\nLemonade var Beyonc\xc3\xa9s sjette studioalbum som ble utgitt eksklusivt p\xc3\xa5 musikkplattformen Tidal. Albumet ble utgitt 23. april 2016. Lemonade skal ha v\xc3\xa6rt oppkalt etter noe hennes bestemor sa i et bursdagsselskap. Dette var ogs\xc3\xa5 Beyonc\xc3\xa9s andre album som ble sluppet uten noe promotering. Noen av hitsene fra albumet er \xc2\xabFormation\xc2\xbb, \xc2\xabSorry\xc2\xbb og \xc2\xabHold up\xc2\xbb\n_START_SECTION_\nKontroverser\n_START_PARAGRAPH_\nOrganisasjoner for dyrs rettigheter som People for the Ethical Treatment of Animals (PETA) har kritisert Knowles for \xc3\xa5 bruke dyreskinn i familiens kleskolleksjon \xc2\xabHouse of Der\xc3\xa9on\xc2\xbb."